Hugi.is - Formúla 1 - Greinar - Kimi Räikkönen kveður Formúlu 1
[Notanda eytt] fyrir 10 árum, 3 mánuðum Fjöldi lestra: 1586
Kimi Räikkönen kveður Formúlu 1
Það er þá ljóst að Kimi mun kveðja Formúlu 1 að sinni, hann kveðst vera að taka sér árs frí frá keppni í F1 hið minnsta. Af því tilefni ætla ég að rita hér stutta grein um veru kappans í formúlunni. Hann vann eins og flestir ættu að vita meistaratitil ökuþóra árið 2007 og því á hann skilið að fá smá umfjöllun um sig, því það er ekki eins og við séum að sjá á eftir asísku auglýsingaspjaldi.
Kimi Matias Räikkönen fæddist þann 14. október árið 1979 í Finnlandi, nánar tiltekið í bænum Espoo. Ungur að aldri fór Kimi að reyna fyrir sér í akstursíþróttum líkt og flestir ökumenn formúlunar. Þegar Kimi kom inn í formúlu 1 árið 2001 var hann sennilega einn óreyndasti ökuþór sem keppt hefur í greininni. Honum var kippt beint inn úr Formula 2000 Renault og hafði því litla reynslu af ökutækjum í svipuðum klassa og notuð eru í formúlu 1.
Fyrsta tímabilið hans keppti hann með Sauber Ferrari. Sagan segir að fyrir fyrsta mótið sitt, Ástralíu kappaksturinn, hafi ekki munað miklu að Kimi svæfi yfir sig, þar sem hann hafði farið upp á hótel að leggja sig rétt fyrir keppni. Þessi saga er hluti af því upphafi sem síðar varð að gælu nafninu “Ísmaðurinn”. Til gamans má benda á þá staðreynd að Kimi lauk sínu fyrsta móti í 6. sæti sem var þá síðasta stigastætið, en það var talinn ansi góður árangur hjá svo óreyndum ökuþór og þóttu mönnum hann sýna mikla hæfileika strax frá upphafi.
Fljótlega á ferlinum vann Kimi sér inn gælunafnið Ísmaðurinn eins og fyrr segir, en það nafn kom til vegna þess að mönnum þótti hann harður og kaldur í brautinni og menn dáðust að dirfsku hans í brautnni.
Atvik í Formúlu 1 falla mis vel með mönnum, en segja má að Kimi hafi komið á hárréttum tíma til keppni. Ástæðan fyrir því að ég segi þetta er jú sú að hann kom og sýndi aðstandendum keppnisliða hvers hann var megnugur á fyrsta árinu sínu, á sama tíma hafði Mika Häkkinen ákveðið að draga sig úr keppni og varð það til þess að hann veitti Kimi sinn stuðning til þess að komast að sem arftaki Mika Häkkinen hjá McLaren liðinu. Næstu árin fóru í mikla baráttu hjá Kimi að byggja upp McLaren liðið upp á nýtt og berjast um nokkra meistaratitla.
Það var svo árið 2003, þar sem Kimi var nærri því búinn að næla sér í meistaratitil ökumanna en tapaði honum með aðeins tveggja stiga mun á Michael Schumacher. Hér væri hægt að fara í langar umræður um hversu ósanngjörn þessi úrslit voru, en ég ætla nú bara að láta það duga að nefna hvað mönnum fannst ósanngjarnt. Það sem fór mest í stuðningsmenn Kimi var það að í evrópukappakstrinum þetta ár var Schuamcher ýtt inn á brautina eftir að hafa farið útaf og setið þar fastur, skilaði þetta honum fjórum stigum, sem sagt án þeirra hefði Kimi orðið meistari. Hitt atvikið var það þegar sigurinn var dæmdur af Kimi í Brasilíu vegna þess að keppnin var flautuð af og hann hafði farið inn í þjónustu hlé tveim hringjum áður en keppnin var stöðvuð, en samkvæmt reglum gildir staðan tveim hringjum áður en keppni er stöðvuð. Við þetta voru margir ósáttir, en eftir á að hyggja verður að segja að þetta hafi verið hlutir sem gerðu íþróttina áhugaverðari og meira spennandi.
Árið 2004 var dauft fyrir Kimi, en árið 2005 háði hann harða baráttu við Fernando Alonso um meistaratitil ökumanna sem endaði þó með sigri þess síðarnefnda, en nú munaði heldur meiru á 1. og 2. sæti en árið 2003, eða alls 21 stigi. Árið 2006 var álíka ár hjá Kimi og 2004, lítið sást til hans og honum gekk ekki svo vel.
Það var svo í lok árs 2006, sem Ferrari keypti hann yfir til sín. Kimi hélt til Ferrari með stóra drauma og samning til ársins 2010. Árið 2007 varð síðan árið hans, en mestan part af árinu var hann ekki talinn líklegur sem meistari, því þá voru nokkur mál í algleymingi. Fyrsta lagi var það njósnamál McLaren sem tók mikla athygli til sín, svo var það barátta liðsfélaganna Lewis Hamilton og Fernando Alonso hjá McLaren. Það má segja að Kimi hafi komið bakdyra megin inn í keppnina það ár og vann á endanum með 1 stigi á 2. og 3. sætið. Þar með hafði Kimi ná sínu langþráða markmiði að verða meistari ökuþóra.
Árin 2008 og 2009 voru ekkert sérstök hjá honum, áhugaleysið var mikið og mest allt útlit fyrir það að Kimi væri orðinn saddur eftir einn meistaratitil. Það varð svo raunin nú þegar hann tilkynnt það að hann ætlaði ekki að leggja Formúlu 1 fyrir sig næsta árið a.m.k.
Í lokinn ætla ég að koma með smá tölfræði um Kimi:
Sigrar: 18; Ráspólar: 16; Stig: 579; Hraðasti hringur: 35; Keppnir: 157; Á palli 62.
Minn maður þangað til hann sveik lit og settist í rauðan keppnisbíl…frábær ökumaður engu að síður. Líka skondinn karakter, ekki beint að baða sig í sviðsljósinu.
Enska með finnskum hreim er líka stór plús á blaðamannafundi eftir formúlukeppni! :D
Já, ætli það verði ekki það sem maður á eftir að sakna mest. Enska með finnska hreimnum… Stefnir jafn vel allt í það að það verði enginn finni í F1 á næsta ári. Það myndi þá vera í fyrsta sinn síðan Mika Häkkinen kom fram árið 1991. (Reyndar var enginn 1992 ef ég man rétt)
Ekki það að Kimi hafi verið áberandi á blaðamannafundum upp á síðkastið, hann hefur ekki verið mikið á verðlaunapalli… samt eftirsjá af honum.
Bætt við 18. nóvember 2009 - 23:27
Hvað samt með Kovalainen? Hef ekki fylgst nógu vel með…
Kovalainen er ekki með neinn samning fyrir næsta ár og voða lítið af sögusögnum um það hvert hann muni fara. Möguleiki þó á að hann fari til Renault, en eins og staðan er í dag er hann með jafn öruggt sæti og ég í F1 á næsta ári :)
Haha, nújæja :P
Ekki gleyma Rosberg! Þóóó hann tali varla finnsku og sé technically þýskur.
Hann lítur á sig fyrst og fremst sem Þjóðverja af þýsk/finnskum/sænskum ættum, held að hann haldi nú reyndar bæði þýsku og finnsku ríkisfangi, en keppir undir þýsku keppnisleyfi :).
Jújú, þetta er allt rétt. Svo talar hann ensku, þýsku, ítölsku, spænsku og frönsku … en bara smá í finnsku og er víst að læra tungumálið.
En útaf þessu dual nationality dæmi hjá Rosberg, auk þess sem hann hefur áður keppt undir finnsku keppnisleyfi, gerir það að verkum að Formúlan verður ekki allaus við Finna á næsta ári, þó enginn heill Finni mæti.
Mikið rétt, Finnarnir vilja meina að þeir eigi hann skuldlausan með öllu vegna afreka pabba hans, Keke varð fyrsti finnski ökumaðurinn til að verða F1 meistari, árið 1982.
Leo Kinnunen keppti árið 1974.
Mikko Kozarowitsky keppti árið 1977.
Keke Rosberg keppti 1978-1986.
JJ Lehto keppti 1989-1994.
Mika Häkkinen keppti 1991-2001.
Mika Salo keppti 1994-2000 og 2002.
Kimi Räikkönen keppti 2001-2009.
Heikki Kovalainen hefur keppt frá 2007.
Þannig að síðasta tímabil hingað til þar sem Finni hefur ekki keppt var árið 1988. Ég held að ekki einu sinni Frakkar nái því.
Enda hefur verið lítið af Frökkum undanfarið og þeir ekki besta dæmið, þó ég skilji það svosem miðað við að t.d. kepptu 11 Frakkar árið '94. Þjóðverjar, Brasilíumenn, Bretar og Ítalar hafa hinsvegar óslitnari sögu en Finnar. Tók saman þennan lista til skemmtunar:
Frakkar: 1950-1964, 1966-2004, 2006, 2008-2009
Bretar: 1950-2009
Þjóðverjar: 1950-1955, 1957-1965, 1968, 1970-1980, 1982-2009
Ítalir: 1950-1968, 1970-2009
Brasilíumenn: 1951-1953, 1955-1956, 1959, 1970-2009
Það eru því Bretar sem hafa vinninginn, en ég athugaði þó ekki independent nationality hvers ökuþórs til að athuga hvort eitthvað eitt land innan Bretlands hefði vinninginn eða hvort Bretar hafi eingöngu vinninginn með því að sameina nokkur lönd, en það breytir eflaust litlu máli enda ökuþórar alltaf keppt fyrir sameinað Bretland.
Hitt atvikið var það þegar sigurinn var dæmdur af Kimi í Brasilíu vegna þess að keppnin var flautuð af og hann hafði farið inn í þjónustu hlé tveim hringjum áður en keppnin var stöðvuð, en samkvæmt reglum gildir staðan tveim hringjum áður en keppni er stöðvuð. Við þetta voru margir ósáttir, en eftir á að hyggja verður að segja að þetta hafi verið hlutir sem gerðu íþróttina áhugaverðari og meira spennandi.
Nú sé ég mig tilneyddan til að leiðrétta þig aðeins hér.
David Coulthard á McLaren var í forystu þangað til hann kom inn í þjónustuhlé í lok 52. hrings, og tók þá Kimi Räikkönen liðsfélagi hans við keppikeflinu. Hins vegar sótti Giancarlo Fisichella (þá hjá Jordan) mjög hratt á Räikkönen og komst fram úr honum í lok 54. hrings.
Andartökum síðar varð það atvik að Mark Webber (Jaguar) klessukeyrði í síðustu beygjunni og skömmu seinna keyrði Fernando Alonso (Renault) á dekk undan Jaguar-bílnum og klessukeyrði einnig í beygjunni. Af þessu varð mikil kássa, og var keppnin stöðvuð og ekki endurræst aftur.
AÐALDEILAN snérist hins vegar um það hvar Fisichella var staddur í brautinni þegar að rauða flaggið fór á loft. Bent skal á að í gildi var og er regla um það að sé keppni stöðvuð og ekki endurræst, skulu úrslit hennar 2 hringjum fyrr gilda.
Fyrst var haldið að Fisichella hafi ekki verið búinn með 55. hring þegar að keppnin var flögguð út, þar með töldust úrslitin eftir 53. hring (1. Räikkönen 2. Fisichella 3. Alonso). Svoleiðis stóðu úrslit í nokkra daga. Hins vegar sannaðist það að Fisichella hafði hafið 56. hring, og þurfti þá að endurskoða úrslitin í samræmi við það, og miða endanleg úrslit í samræmi við stöðuna í lok 54. hrings. Í lok 54. hrings hafði Fisichello verið kominn fram úr og var því verðlaunaður mjög svo síðbúinn jómfrúarsigur, á meðan Räikkönen þurfti að láta sér 2. sætið duga. Fleiri lentu í því að missa stig og enn aðrir græddu stig.
Þessu verður seint gleymt… *bitur* :P
Ojæja, þetta var þó enginn mbl stíll hjá mér :) Smá villur, a.m.k. var þetta mjög ósanngjarnt í minningunni :P
Miðað við nýjustu fréttir mætti segja að greinin hafi verið póstuð aðeins of fljótt… MB að bera víjurnar í Räikkönen.
Heyrðu já, þetta var kannski full fljót kveðja :) En ég meina miða við þann tímapunkt þegar ég skrifaði greinina var hann nokkurn veginn búinn að staðfesta sjálfur að hann væri á förum.
Eigum við ekki að semja um það að þetta hafi verið aprílgabb í fyrrafallinu ef hann kemur aftur ? :)
Hvað um að koma á nýjum sið sem heitir Nóvembergabb :)?
En þetta er nú svo sem ekki í fyrsta skiptið sem að verður hringlandaháttur á ökumönnum.
hann átti erfiða tíma í lokin en bless bless, flott grein :)